**Høringssvar Budget 2025-2028,**

**Afsender: Forældrebestyrelsen i dagplejen i Dagtilbudsområde Midt**

Forældrebestyrelsen anerkender at Kalundborg Kommune har en økonomisk situation, som kræver at der skal findes og prioriteres midler inden for bl.a. servicerammen.

Der er mange forskellige forslag i spil, som vi i forældrebestyrelsen kan have svært ved at gennemskue konsekvenserne af.

Vi har kendskab til daginstitutioner / dagpleje og har derfor følgende perspektiver ind i

**Punkt 45 - Dagtilbud - fra tre til to områder:**

Vi er som bestyrelse meget bekymrede for konsekvenserne af dette forslag

* Større områder giver mindre synlig og nærværende ledelse, når en områdeleder skal gå fra at betjene 8 dagtilbud til at betjene 12-13 dagtilbud og en afdelingsleder i dagplejen skal være leder for 40 dagplejere i stedet for 18. Det vil få betydning for kvaliteten i vores dagpleje.
* Når de samme antal opgaver bliver delt ud på færre mennesker, bliver der mindre tid og nærhed – nogle af hjørnestenene i god kvalitet.
* Kvaliteten af ledelse og faglig sparring er afhængig af, om der er tryghed og tillid i relationen – det tager tid at skabe gode relationer. Jo flere dagplejere en leder skal betjene, jo længere tid tager det at etablere relationer, som også skaber tryghed for dagplejere og derved godt psykisk arbejdsmiljø, som er en stor del af fundament for, at vores børn har et godt sted at udvikles i.
* Det er vigtigt at dagplejen ikke bliver en afdeling for sig selv. Vi har som forældre brug for at der er sammenhæng i vores børns liv og det oplever vi der er, når der er tæt samarbejde mellem dagpleje og de daginstitutioner som er i vores nærmiljø, ligesom nu i de 3 områder
* Dagplejen kan ikke løbe rundt økonomisk, som selvstændig afdeling, på den måde der tildeles midler nu. Så målet med at have robuste områder forudsætter, at dagplejen er en del af områder, hvor der også er daginstitutioner som kan bidrage økonomisk.
* Vi kan være meget bekymrede for at den uro og mindre nærhed, som en omorganisering medfører, kan betyde at nogle af vores dagplejere søger væk - der er mange jobtilbud derude.
* I den positive udvikling som er i gang i kommunen, vil bedre dagtilbud også bidrage til at der kommer flere borgere til kommunen, i stedet for de bosætter sig i nabokommunerne.

Ifølge budgetnotat 1 er den forventede besparelse på kun 600.000 kr. årligt ved reduktion i områdeledelsen. Vi sætter spørgsmålstegn ved, om denne besparelse kan stå mål med de omkostninger, det vil medføre i form af svækket ledelse og forringet kvalitet på dagtilbudsområdet.

*Vi anbefaler at fastholde 3 områder, og at dagplejen forbliver under områderne, for at sikre en fortsat høj kvalitet i vores dagtilbud, samt en ledelse tæt på.*

Venlig hilsen

Forældrebestyrelsen i dagplejen Dagtilbudsområde Midt

Udarbejdet: 3. september 2024